Alueiden komitean päätöslauselma aiheesta "Euroopan komission työohjelma"

(2002/C 192/16)

ALUEIDEN KOMITEA, joka

ottaa huomioon komission tiedonannon Euroopan parlamentille, neuvostolle, talous- ja sosiaalikomitealle ja alueiden komitealle - Komission työohjelma 2002, KOM(2001) 620 lopullinen,

ottaa huomioon Euroopan parlamentin päätöslauselman komission työohjelmasta vuodeksi 2002 (B5-0821/2001),

ottaa huomioon vuonna 2001 laaditun vuotuisen selvityksen alueiden komitean painopistealoista, CdR 45/2001 fin,

ottaa huomioon pöytäkirjan Euroopan komission ja alueiden komitean välisen yhteistyön muodoista, DI CdR 81/2001 rev. 2,

katsoo, että syyskuun 11. päivää seuranneet tapahtumat ovat kasvattaneet tietoisuutta rauhan, demokratian ja ihmisoikeuksien arvosta sekä siitä, ettei niitä voi pitää itsestäänselvinä,

katsoo, että Euroopan integraatio on osoittautunut parhaaksi tavaksi saavuttaa rauhaa ja hyvinvointia ja että EU:n tuleva laajentuminen on historiallinen rauhanoperaatio, joka tuo mukanaan vakautta, hyvinvointia ja demokratiaa lähes koko Eurooppaan,

katsoo, että Euroopan integraation onnistuminen edellyttää ruohonjuuritason tukea, kun taas alhaalta ylöspäin suuntautuva keskitetty päätöksenteko vieraannuttaa kansalaiset ja vaarantaa integraatiohankkeen,

katsoo, että komitea hyväksyy toukokuussa poliittiset painopistealansa ajanjaksoksi 2002-2006,

hyväksyi 13. ja 14. maaliskuuta 2002 pitämässään 43. täysistunnossa (maaliskuun 13. päivän kokouksessa) enemmistön äänin seuraavan päätöslauselman.

Alueiden komitea

1. on tyytyväinen komission toimiin viime vuosina lainsäädäntöehdotusten vähentämiseksi ja kannustaa komissiota torjumaan muiden EU:n elinten, jäsenvaltioiden tai kolmansien osapuolten ehdotukset tarpeettoman EU-lainsäädännön laatimiseksi. Komitea kehottaa kaikkia EU:n toimielimiä ja jäsenvaltioiden hallituksia rajoittamaan ehdotuksiaan EU:n lainsäädännöksi.

2. tunnustaa komission aloiteoikeuden, mutta haluaisi Euroopan ruohonjuuritason edustajana mahdollisuuden vaikuttaa osaltaan valmistelutyöhön aloilla, jotka ovat tärkeitä alue- ja paikallisviranomaisille. Komitea kehottaa sisällyttämään jokaiseen unionin politiikkaa koskevaan ehdotukseen pakollisen arvioinnin kyseisen politiikan alueellisesta vaikutuksesta.

Vapauteen, turvallisuuteen ja oikeuteen perustuva alue Eurooppaan

3. on samaa mieltä komission kanssa siitä, että kyseessä on painopisteala, ja suhtautuu myönteisesti komission omaksumaan laaja-alaiseen näkökulmaan turvallisuusasioiden suhteen.

4. muistuttaa, että paras suoja ääriliikkeitä ja väkivaltaa vastaan on demokraattinen, avoin ja vakaa yhteiskunta, jossa kunnioitetaan perusoikeuksia. Komitea muistuttaa tässä yhteydessä Euroopan unionin perusoikeuskirjaan kirjatuista yhteisistä eurooppalaisista arvoista ja katsoo niiden olevan konkreettinen askel luotaessa todellista - ei teoreettista - Euroopan kansalaisuutta.

5. katsoo näin ollen, että ehdotettujen turvatoimien lisäksi kansalaisten elinympäristön turvallisuuteen vaikuttavat myös politiikan alat, joilla pyritään taloudelliseen ja sosiaaliseen yhteenkuuluvuuteen, koulutuksen ja kulttuurin levittämiseen, rehtiin kaupankäyntiin sekä kestävään kehitykseen.

6. on tyytyväinen oikeus- ja turvallisuusasioissa viime aikoina tapahtuneeseen edistymiseen, mutta korostaa, että EU:n kansalaisten todelliseksi suojelemiseksi on tehtävä vieläkin enemmän etenkin sellaisilla aloilla kuin järjestäytynyt kansainvälinen rikollisuus, ihmiskauppa, huumekauppa ja rahanpesu.

7. korostaa alue- ja paikallisviranomaisten keskeistä roolia rikollisuuden ja terrorismin vastaisessa taistelussa ja toivoo voivansa osallistua tiiviisti EU:n politiikkoja koskevien ehdotusten tekoon.

Euroopan unionin tulevaisuus ja laajentuminen

8. ilmaisee tyytyväisyytensä Laekenin huippukokouksessa tehtyyn päätökseen perustaa valmistelukunta ensimmäisenä askeleena kohti entistä demokraattisempaa ja avoimempaa sekä osallistumista edistävää perussopimuksen tarkistusmenetelmää ja on iloinen voidessaan toimia mukana valmistelukunnassa.

9. pyrkii toimimaan aktiivisesti painopistealoillaan, joita ovat EU:n toimielinten nykyistä demokraattisemmat ja avoimemmat työskentelymenetelmät; toimielinuudistukset, jotka mahdollistavat laajentuneen EU:n tehokkaan toiminnan; toimivaltuuksien ja EU:n tehtävien rajoittaminen ja selkeyttäminen; alueiden komitean aseman vahvistaminen; lainsäädäntävaltaa omaavien alueiden roolin entistä suurempi tunnustaminen; perusoikeuskirjan sisällyttäminen perussopimuksiin; perussopimusten perustuslaillistaminen.

10. on tyytyväinen toimintasuunnitelmaan, johon sisältyy ehdotuksia hallintotapaa käsittelevän valkoisen kirjan toimeenpanosta sekä etenkin alue- ja paikallisviranomaisten nykyistä tiiviimmästä osallistumisesta EU:n politiikan muotoiluun.

Laajentuminen

11. katsoo, että EU:n laajentuminen on historiallinen tilaisuus Euroopan ja sen naapurien rauhan ja hyvinvoinnin kannalta. Komitea vahvistaa kunnioittavansa Kööpenhaminan kriteereitä, mutta varoittaa tarpeettomista viivytyksistä, sillä ne saattavat johtaa skeptisyyteen sekä nykyisissä että tulevissa jäsenvaltioissa.

12. katsoo, että Euroopan integraatioprosessin perusperiaatteena on kulttuurisen monimuotoisuuden kunnioitus ja edistäminen, sillä kulttuurinen monimuotoisuus on hyvinvoinnin lähde, joka on säilytettävä.

13. varoittaa EU:n kansalaisten jakaantumisesta kahteen luokkaan ja kehottaa tämän vuoksi mahdollisuuksien mukaan soveltamaan täysin yhteisön säännöstöä liittymishetkestä lähtien.

14. pahoittelee, että YMP:n uudistus ei etene, ja kehottaa jäsenvaltioita rohkeuteen ja päättäväisyyteen kyseisessä asiassa. Komitea on sitä mieltä, että YMP:n uudistus on tarpeellinen unionin laajentumisesta riippumatta, vaikkakin laajentumisen vuoksi uudistuksia on kiirehdittävä. Komitean mielestä YMP on olennainen osa maaseutualueiden kehittämispolitiikkaa, ja sen avulla Euroopan maataloudesta tulee kilpailukykyinen ja kuluttajien toiveiden mukaan suuntautunut ala, jolla edistetään Euroopan maaseutualueiden elinvoimaisuutta ja monimuotoisuutta.

15. katsoo myös, että yhteisen kalastuspolitiikan uudistus on asetettava etusijalle, kun otetaan huomioon kalastusalan sosiaalis-taloudelliset vaikutukset tietyillä alueilla.

16. korostaa, että rakennepolitiikkoja on tarkistettava vuoden 2006 jälkeistä ajanjaksoa ajatellen. Komitea kiinnittää huomiota AK:n ensimmäiseen panokseen aihetta koskevassa keskustelussa ja uskoo, että tulevassa aluepolitiikassa kokonaistavoitteena on yhteisvastuullisuuden ja yhteenkuuluvuuden vahvistaminen laajentuneessa unionissa. Komitea korostaa Euroopan laajuisten verkkojen merkittävää roolia kyseisten tavoitteiden saavuttamiseksi.

17. on huolissaan alue- ja paikallisviranomaisten riittämättömästä osallistumisesta yhteisiin toimiin, sillä näin tietoisuus laajentumisen vaikutuksista alue- ja paikallisyhteisöihin jää puutteelliseksi. Komitea kehottaa komissiota ja hakijamaiden hallituksia laajentamaan huomattavasti alue- ja paikallisviranomaisten kuulemista ja niille suunnattua tiedotusta laajentumista edeltävässä vaiheessa.

Ulkosuhteet

18. on tyytyväinen siihen, että Espanjan puheenjohtajakaudella keskitytään uudelleen EU:n ja Välimeren alueen maiden kumppanuuteen, ja mainitsee tässä yhteydessä etenkin huhtikuussa järjestettäväksi suunnitellun konferenssin. Komitea kiinnittää huomiota siihen erittäin myönteiseen ja merkittävään panokseen, joka alue- ja paikallisviranomaisten välisellä yhteistyöllä saattaa olla prosessissa.

19. korostaa alueidenvälisen tai alueellisen yhteistyökumppanuuden merkitystä paitsi yhteistyön myös vuoropuhelun, rauhan ja demokratian lisääntymisen kannalta sekä katsoo, että alue- ja paikallisviranomaiset tulisi kutsua nykyistä enemmän mukaan yhteistyöhön.

Kestävä kehitys

20. uskoo, että kestävän kehityksen avulla tulisi pyrkiä täystyöllisyyteen sekä sosiaaliseen ja alueelliseen yhteenkuuluvuuteen. Komitea kehottaa näin ollen sisällyttämään kestävän kehityksen periaatteet täysin kaikkiin EU:n politiikan aloihin.

21. painottaa integroidun lähestymistavan merkitystä ympäristönsuojelussa ja ilmastonmuutoksen vastaisissa toimissa sekä erityisesti kestävää kehitystä käsittelevää Johannesburgin huippukokousta ja Göteborgin strategian täytäntöönpanoa.

Lissabonin strategia

22. suhtautuu myönteisesti tulevaan Barcelonan huippukokoukseen sekä työllisyysstrategian syvälliseen tarkistukseen syksyllä 2002. Komitea korostaa jälleen kerran alue- ja paikallisviranomaisten avainroolia Lissabonin strategian tavoitteiden saavuttamiseksi. Komitea painottaa myös tarvetta keskittyä etenkin tieto- ja viestintäteknologian kehittämiseen koulutuksessa, sillä tästä riippuu tietoyhteiskunnan menestys.

23. kehottaa puheenjohtajaansa esittämään tämän päätöslauselman Euroopan komissiolle, Euroopan parlamentille, neuvostolle sekä unionin puheenjohtajamaille Belgialle, Espanjalle ja Tanskalle.

Bryssel 13. maaliskuuta 2002.

Alueiden komitean

puheenjohtaja

Albert Bore